
I. PRINCIPALELE COORDONATE ALE EVOLUŢIEI SOCIETĂŢII ISRAELIENE ÎN CONTEXTUL ACUTIZĂRII CONFLICTULUI ISRAELIANO-PALESTINIAN

  

1.1 O guvernare sub semnul confruntării

Eşecul procesului de pace la ultimele negocieri de la Taba, din ianuarie 2001, a deschis calea unui conflict sângeros, caracterizat de ofensiva militară israeliană pentru reocuparea Cisiordaniei, de "militarizarea Intifadei", de amplificarea procesului de colonizare în teritoriile palestiniene. Activitatea guvernului israelian condus de Ariel Sharon a fost puternic determinată de raţiuni militare, premierul însuşi fiind un general al armatei intrat pe scena politică israeliană. De-a lungul timpului, armata a avut un rol decisiv în cadrul statului israelian, iar în această perioadă a avut rolul de a evalua, planifica şi executa acţiunile guvernamentale. Criticând compromisurile politice anterioare, reprezentanţii armatei au calificat Intifada un "cancer" care trebuie vindecat prin "amputarea" mişcării teroriste arabe. Această viziune a dominat deciziile politice israeliene din ultima perioadă şi a pus în discuţie relaţia fundamentală dintre politică şi armată, relaţie ce a caracterizat întotdeauna societatea israeliană. Conform concepţiei militarilor, prioritare au fost obiectivele de securitate pe termen scurt, politicul fiind limitat de considerente internaţionale sau de reacţii ale opiniei publice.

Un alt obstacol esenţial în calea păcii a fost politica extinderii colonizării dusă de guvernul Ariel Sharon care a decis construcţia a încă 35 de puncte de colonizare în teritoriile palestiniene. Conform datelor statistice, în 1977 existau 7.000 colonişti, iar în 2002, peste 200.000, pe lângă cei din Ierusalimul de Est. Aceste colonii fragmentează teritoriile autonome palestiniene şi se supun altor legi decât celor palestiniene, permiţând blocajul circulaţiei între diferite zone, ceea ce a afectat grav economia palestiniană. Israelienii colonişti au fost reprezentaţi în parlament şi au influenţat puternic deciziile guvernului, constituind nucleul dur al Partidului Likud. Analiştii observă că, pe termen lung, evoluţia colonizării poate pune probleme majore ambelor state: mărirea numărului coloniilor va periclita constituirea statul ui palestinian, iar întârzierea formării acestuia ar duce la existenţa unui stat israelian în care palestinienii ar putea deveni majoritari şi inseparabili de populaţia israeliană - observa Marwan Bishara, profesor la Şcoala de Înalte Studii de Ştiinţe Sociale din Paris. Teoria "teritoriului extins de la Iordan la Mediterana" a găsit susţinători în ambele partide israeliene, politica de colonizare fiind continuată de toate guvernele care s-au succedat la conducerea Israelului. Guvernul Ariel Sharon a intensificat această politică în mod deosebit, afirmând că Israelul "are dreptul moral" de a modifica demografic teritoriile şi a aprobat un buget de 400 milioane dolari pentru colonii. Logica forţei a dominat politica guvernului israelian referitoare la Orientul Mijlociu, dar ea nu poate genera o pace democratică: "a stinge focul prin foc poate incendia întreaga regiune, iar aceasta ar afecta chiar democraţia în ţările arabe, în condiţiile de instabilitate şi subdezvoltare ale regiunii" - sublinia Marwan Bishara, cercetător la Înalta Şcoală de Studii Sociale din Paris (EHESS).

Conflictul israeliano-palestinian nu poate fi rezolvat pe plan militar - susţine şi Shlomo Ben Ami, fostul ministru israelian de externe, la reuniunea "Europa, Statele Unite şi Marea Mediterană", organizată de Institutul Aspen, în noiembrie 2002. În acest context. s-a apreciat că soluţionarea pe cale diplomatică trebuie realizată prin medierea SUA care trebuie să aibă un proiect pentru o arhitectură de pace şi stabilitate în Orientul Mijlociu. Unii analişti consideră că este posibil ca, după alegeri, Ariel Sharon să abordeze problema procesului de pace cu palestinienii, adoptând viziunea preşedintelui american George W. Bush privind crearea statului palestinian în imediata vecinătate a celui israelian - afirma Henry Siegman, membru al Consiliului pentru Relaţii Internaţionale din New York. Chiar înainte de alegeri, Ariel Sharon i-a avertizat pe membrii guvernului că aceia care vor avea obiecţii faţă de acest angajament nu au ce căuta în cabinetul israelian. Mulţi alţi analişti consideră însă că aceste declaraţii au fost făcute doar pentru a crea, înainte de alegeri, o imagine de om politic moderat. 

Continuarea politicii de colonizare, începută în anii '70, susţinută în mod deosebit de Ariel Sharon va pune în continuare probleme dificile constituirii statului palestinian. Conform acestei viziuni radicale dure, poporul palestinian ar trebui întâi învins şi după aceea ar trebui reluate negocierile de pace. Chiar înaintea alegerilor, într-o conferinţă de presă, Ariel Sharon a afirmat deschis că Yasser Arafat este un obstacol în calea păcii şi trebuie înlăturat de pe scena politică prin expulzare de pe teritoriile palestiniene. SUA au recunoscut, însă, autoritatea lui Yasser Arafat şi sunt interesate, actualmente, în obţinerea unui sprijin cât mai larg pentru războiul împotriva Irakului, inclusiv din partea unor ţări arabe. Războiul din Irak a declanşat, de asemenea, mari proteste în rândul opiniei publice americane şi europene care contestă militarismul actualei administraţii.

La Conferinţa pentru Securitate Naţională desfăşurată în 4 decembrie 2002, Ariel Sharon şi-a prezentat programul politic bazat, aşa cum a afirmat el, pe viziunea preşedintelui american G.W.Bush referitoare la crearea unui stat palestinian. Principala formaţiune politică de extremă dreapta, Blocul Uniunii Naţionale condus de Avigdor Lieberman, ca şi o parte a Partidului Likud s-au opus vehement acestei soluţii, dar Ariel Sharon a dorit prin această opţiune să atragă mai ales electoratul israelian de centru.

În discursul lui Ariel Sharon s-au regăsit multe din componentele planului de pace american (nevoia realizării reformei palestiniene, reţinere din partea armatei israeliene), dar a respins posibilele "capcane" ale "foii de parcurs", cum ar fi prezenţa unor monitori internaţionali. Analiştii consideră că problema securităţii, aflată în centrul preocupărilor electoratului israelian, i-a asigurat lui Ariel Sharon victoria în alegeri, el fiind popular prin statutul de om ferm pe care l-a dobândit pe parcursul carierei sale politice şi militare. 

 

1.2 Câteva propuneri de relansare a negocierilor

În aprilie 2002, propunerea prinţului saudit Abdallah menţiona un plan simplu: retragerea la frontierele din 4 iunie 1967, Siria să recupereze teritoriul Golan, iar statul palestinian să fie creat în zona Gaza, Cisiordania şi Ierusalimul de Est. În aceste condiţii, toate cele 22 de state arabe vor relua relaţiile diplomatice şi economice cu Israelul şi-i vor garanta securitatea (actualmente, doar Egipt şi Iordania au semnat tratate de pace cu Israelul). Propunerea era o continuitate a negocierilor anterioare, bazate pe principiul "pace contra teritorii" prezent în Rezoluţiile 242(1967) şi 338(1973) adoptate de Consiliul de Securitate al ONU.

Conform poziţiei americane prezentate în cadrul "cvartetului" reunit pe 2 mai 2002 la Washington, SUA au prezentat propria lor viziune, potrivit căreia pacea poate fi promovată pe mai multe nivele: asigurarea securităţii israelienilor şi palestinienilor în faţa terorii şi violenţei, mai ales prin reconstruirea unui dispozitiv de securitate palestinian; acordarea unui ajutor umanitar poporului palestinian pentru reconstruirea unor instituţii democratice solide, ca bază a uuni stat palestinian viabil. În această declaraţie, secretarul de stat Colin Powell recunoştea că poporul palestinian are nevoi imense legate de hrană, medicamente, locuri de muncă şi că administraţia americană este hotărâtă să găsească soluţii pentru a răspunde acestor necesităţi. Se menţiona, de asemenea, că SUA vor începe negocieri serioase, în ritm accelerat, în vederea reglementării conflictului în Orientul Mijlociu, în măsura realizării viziunii americane referitoare la statul palestinian.

La 24 iunie 2002, într-un discurs ţinut la Casa Albă, preşedintele american G.W.Bush solicită o nouă conducere palestiniană, realizarea unor reforme reale prin crearea unor instituţii economice şi politice întemeiate pe principiul democraţiei, economiei de piaţă şi luptei contra terorismului. În acest context, Yasser Arafat a solicitat retragerea armatei israeliene din teritoriile palestiniene. O comisie specială palestiniană lucra la elaborarea unui proiect al Constituţiei palestiniene, în care se menţiona că Ierusalimul este capitala statului palestinian, că Islamul este religia oficială şi limba arabă este limba oficială. Se prevedea, de asemenea, o putere democratică întemeiată pe pluralism şi justiţie independentă. 

La 16 iulie 2002 are loc reuniunea cvartetului SUA, Rusia, ONU, UE, care a pus în discuţie problema constituirii, în timp de 3 ani, a statului palestinian şi a recunoscut autoritatea lui Yasser Arafat. Pe 20 decembrie 2002, principalii mediatori internaţionali pentru Orientul Mijlociu, "cvartetul", s-au reunit la Washington pentru a realiza finalizarea "foii de parcurs" (road map) care va preciza etapele noii reglementări a conflictului israeliano-palestinian, cu perspectiva creării unui stat palestinian în 2005. Ulterior, conducerea palestiniană a anunţat că alegerile prezidenţiale şi legislative palestiniene, prevăzute pentru 20 ianuarie 2003, au fost amânate, conform legii electorale, până la retragerea trupelor israeliene din zonele autonome reocupate.

În luna decembrie 2002, Departamentul de stat american a lansat iniţiativa unui parteneriat între Statele Unite şi Orientul Mijlociu ce va constitui cadrul de acordare a unui ajutor financiar permanent lumii arabe, în domeniile economic, politic şi educativ. Conform acestui parteneriat, SUA vor acorda poporului palestinian 29 milioane dolari, din cei peste 1 miliard pe care SUA îi acordă anual ţărilor arabe. Fondurile sunt destinate realizării unor proiecte-pilot, destinate a încuraja reformele, colaborarea cu sectorul privat, înfiinţarea unor instituţii universitare, organizaţii non-guvernamentale etc.

1.3 Tendinţe ale scenei politice israeliene

Imediat după întemeierea statului israelian, scena politică s-a orientat în jurul problemei tipului de societate ce urma a fi construită în viitor. Iniţial, partidele politice israeliene s-au diferenţiat ca partide de stânga sau de dreapta, în funcţie de opţiunea pentru o politică cu caracter social sau pentru afirmarea unei economii libere de piaţă. Ulterior, după războiul de 6 zile din 1967, în prim-planul dezbaterilor politice a intrat poziţia faţă de conflictul cu palestinienii, faţă de viitorul teritoriilor palestiniene. În acest context, partidele de stânga au susţinut procesul de pace, în timp ce partidele de dreapta s-au opus oricărui compromis în această problemă. Partidele de stânga (Meretz, Hadash, partidele arabe) s-au orientat în jurul Partidului Muncii, în timp ce partidele de dreapta au susţinut blocul Likud (Partidul Naţional Religios, Partidul Shass etc.). Începând din anii '90, pe scena politică israeliană s-au afirmat, de asemenea, partide politice de centru (Partidul Shinui, Partidul Centrist etc.) care, în 1996, aveau o pondere de 11% în parlament, iar în 1999, au obţinut 18% din mandate.

Din punct de vedere ideologic, partidele de dreapta au susţinut ideea "Marelui Israel" (Greater Israel), extinderea legislaţiei israeliene în teritorii. Partidele de stânga au susţinut lansarea procesului de pace, au recunoscut întotdeauna necesitatea existenţei celor două state, Israel şi Palestina. Semnificativ este faptul că acordurile de la Oslo au fost semnate de prim-ministrul laburist Yitzhak Rabin, dar, în septembrie 2000, procesul de pace a fost blocat şi a fost declanşată cea de-a doua Intifada. Conflictele sângeroase, care s-au desfăşurat timp de 2 ani, au pus în evidenţă limitele şi riscurile procesului de pace de tip Oslo şi nevoia reevaluării acestuia. 

Acutizarea conflictului israeliano-palestinian şi-a pus amprenta asupra vieţii social-politice israeliene. După o jumătate de secol de existenţă a statului israelian, se impune o reflecţie teoretică şi politică asupra identităţii israeliene, o comparaţie între idealul politic iniţial şi realitatea contemporană. Aceasta ar impune şi o reflecţie asupra fundamentelor ideologice care au stat la baza înfiinţării statului Israel şi asupra raportării la problema arabă. O scurtă incursiune istorică pune în evidenţă constituirea în timp a unei ideologii naţionaliste care a integrat idealul politic anterior. Ulterior, dimensiunea religioasă a accentuat această tendinţă naţionalistă, punând în evidenţă opoziţia dintre tendinţa spre normalizarea şi evoluţia spre un radicalism religios naţionalist. Aceste tensiuni interne ale procesului de identificare a societăţii israeliene se regăsesc şi astăzi în societatea israeliană, doar depăşirea lor ducând spre o posibilă normalizare.

Analiştii politici au subliniat alunecarea spre dreapta a celor două mari partide israeliene: Partidul Likud şi Partidul Muncii. În cadrul partidului laburist, mulţi reprezentanţi ai unei poziţii pacifiste (Yossi Beillin, Yaeli Dayan) s-au orientat spre formaţiunea laică de stânga, Meretz. Totuşi, pe 22 decembrie 2002, la Londra, s-au întâlnit reprezentanţi ai Partidului Muncii din Israel şi ai partidului Meretz cu o delegaţie palestiniană, în vederea unei posibile reluări a dialogului după alegerile din Israel. Această întâlnire a fost prima de acest gen de la declanşarea Intifadei, în septembrie 2000.

Societatea israeliană este caracterizată de confruntarea permanentă dintre democraţie şi fundamentalism, care are multiple surse, mai ales din domeniul religiei - observa profesorul Mordechai Rothenberg. Dreapta religioasă israeliană a considerat întotdeauna că "marele Israel" este "statul lui Dumnezeu", iar evreii reprezintă spiritul acestei lumi, având misiunea de a revela imaginea lui Dumnezeu pe pământ. Orientarea naţionalistă ce susţine ideea "marelui Israel" este dominantă în rândul coloniştilor israelieni care susţin că patria lor este "pământul Israel", nu statul Israel. Influenţa lor politică crescută a avut drept urmare radicalizarea societăţii israeliene, amplificată ulterior de lupta împotriva terorismului, declanşată după 11 septembrie 2001. Societatea israeliană are caracteristici specifice legate de relaţia dintre societal şi dimensiunea militară a politicii sale. Numeroşi cercetători au abordat formele de manifestare ale acestei relaţii, precum şi efectele sale. Guvernul israelian a luat, în ultimii ani, numeroase decizii politice care au vizat elaborarea unor bugete naţionale de austeritate determinate de situaţia de război şi de nevoia dezvoltării industriei apărării. Aceste coordonate ale politicii israeliene au fost amplu dezbătute de opinia publică israeliană şi de cercetători. Problematica războiului în noul context al globalizării şi schimbările demografice au adus noi teme în dezbaterea gândirii strategice contemporane. Explozia de violenţă în conflictul israeliano-palestinian a impus o regândire a istoriei conflictelor armate în Orientul Mijlociu şi în zona golfului Persic. În actualul context internaţional, lupta împotriva terorismului a focalizat atenţia cercetătorilor asupra situaţiei din Irak, asupra dinamicii securităţii în Orientul Mijlociu legate de capacităţile militare ale ţărilor din regiune. 

În ultimii ani, democraţia israeliană a fost confruntată cu provocări majore care au deschis ample dezbateri în societate legate de necesitatea unei reforme constituţionale care să ducă la o restructurare a sistemului instituţional israelian, de schimbările majore produse la nivelul culturii democratice şi mentalităţii, de noile raporturi existente între religie, stat şi societate. În ultimii ani, caracterul pluralist al societăţii israeliene s-a accentuat, fiind demnă de remarcat experienţa israeliană de asimilare a unui număr mare de imigranţi.

Încă din 1967, statul israelian de tip welfare state s-a aflat sub presiunea liberalizării economiei. Guvernul Ariel Sharon a avansat pe linia acestei liberalizări dure a economiei având alături electoratul de dreapta şi, în parte, pe cel de centru. Această politică neoliberală a facilitat adaptarea Israelului la exigenţele globalizării şi a atras masiv capitalul străin. Economia israeliană, considerată de mulţi analişti "un miracol economic" a înregistrat performanţe remarcabile: creşterea creativităţii tehnologice, a invenţiilor şi inovaţiilor (locul 4 în lume, după SUA, Finlanda şi Singapore), dezvoltarea fără precedent a domeniului IT, integrarea pe piaţa muncii a unui milion de imigranţi cu reducerea simultană a ratei şomajului de la 9,6% la 8,8%, scăderea inflaţiei de la 21% în 1989, la 1,3% în 1999 şi 0 în 2000. În perioada 2001-2002, economia israeliană a înregistrat dificultăţi majore cauzate de conflictul israeliano-palestinian care a implicat cheltuieli militare importante. În ultimul deceniu, statul israelian de tip welfare state, devenit warfare state, a suferit schimbări esenţiale, mai ales în domeniul finanţării politicii sociale, a privatizării serviciilor sociale. Raportul anual realizat de Centrul de studii pentru politici sociale sublinia că, deşi economic Israelul a înregistrat creşteri economice semnificative, au crescut decalajele economice şi sociale şi s-a deteriorat nivelul de trai al unor categorii sociale. Combinând procesul de pace cu politica neoliberală în economie, cele două mari partide politice israeliene au reuşit, în anii '90, să realizeze o relativă liberalizare social-economică şi politică a ţării. Aceste schimbări au întâmpinat însă şi o puternică rezistenţă în rândul unor categorii sociale israeliene. O dată cu blocarea procesului de pace, aceste frustrări au ieşit la iveală şi au determinat deplasarea spre dreapta a electoratului ce l-a susţinut pe Ariel Sharon în alegerile din 2001 şi în actualele alegeri. 

Toate aceste transformări produse la nivelul societăţii israeliene au dus la reforme ale sistemului politic israelian, în special la nivelul sistemului electoral (renunţarea la organizarea alegerilor pentru funcţia de prim-ministru), dar şi în relaţia dintre democraţie şi lumea afacerilor. Problema relaţiilor dintre evrei şi lumea arabă a rămas una dintre cele mai complexe şi dificile provocări pentru societatea israeliană şi repune în discuţie termenii contractului social, obţinerea consensului social şi politic. 

 

 

II. SITUAŢIA DIN TERITORIILE PALESTINIENE

 

 

2.1 Criza profundă a societăţii palestiniene

După 28 septembrie 2000, a fost declarată începerea celei de-a doua Intifada care a prezentat noi forme de organizare şi acţiune, în comparaţie cu prima Intifada, desfăşurată în perioada 1987-1993. Prima Intifada s-a desfăşurat în oraşe şi a fost o confruntare între populaţia civilă, dezarmată, şi forţele israeliene de ocupaţie. De această dată, confruntările au avut loc, mai întâi, în zonele limitrofe ale teritoriilor palestiniene, urmate fiind de represiuni violente ale armatei israeliene.

Cercetările sociologice au arătat că precaritatea condiţiilor de viaţă, lipsa libertăţii de mişcare, şomajul au afectat relaţiile sociale, solidaritatea naţională, întreaga societate palestiniană. Ideea de autonomie a devenit legată de cea a şomajului, sărăciei, iar această situaţie a întărit ideea dependenţei de statul israelian. Confruntările militare au distrus structurile sociale şi politice ale Autorităţii autonome. Comitetele de muncă voluntară, organizaţiile societăţii civile au fost mult timp principalii actori, infrastructura viitorului stat palestinian. Societatea palestiniană a fost întotdeauna caracterizată de o puternică reţea asociativă care a completat formele tradiţionale de organizare (familia, biserica-moscheea sau comunitatea rurală) şi care a asigurat supravieţuirea ei.

Cercetările demografice au arătat că, în jurul anului 2010, populaţia arabă dintre Iordan şi Mediterana va fi majoritară, având în vedere că rata natalităţii israeliene este de 2,7 copii, iar cea palestiniană de 5,64. Aceste anticipări demografice constituie una dintre provocările ce stau la baza alimentării conflictului israeliano-palestinian. Aceeaşi realitate a dus şi la elaborarea unei soluţii politice care a stat la baza procesului de pace: crearea a două state separate (soluţie ce a înlocuit ideea unui stat binaţional), păstrând suveranitatea globală a statului israelian asupra teritoriilor, frontierelor, spaţiului aerian şi subsolului. La aceasta s-a adăugat procesul de colonizare, care a fragmentat teritoriile palestiniene, deposedând de pământ o parte a locuitorilor săi. În faţa acestor realităţi, mişcarea de rezistenţă palestiniană a luat forma unei insurecţii conduse de vârfurile ei cele mai active , având efecte devastatoare asupra nivelului de trai al populaţiei palestiniene. Îndepărtarea realizării statului palestinian şi limitarea autonomiei au dus, treptat, la o stare de scădere a mobilizării sociale, la o apatie politică, mai ales în perioada 1994-1999 şi la tendinţa de emigrare prezentă în rândul tinerei generaţii palestiniene. Toate aceste fenomene au pus în evidenţă existenţa unei crize a mişcării naţionale palestiniene în perioada de tranziţie deschisă de acordurile de la Oslo. Un rol fundamental l-a avut dinamica procesului de pace impus de condiţiile internaţionale care au accentuat caracterul formal al luptei de autodeterminare. În opinia publică palestiniană, înfiinţarea statului palestinian a devenit o idee politică, la discreţia forţelor din exterior, alimentând astfel tentaţia de a o respinge.

Criza construcţiei politice palestiniene a fost determinată şi de activitatea instituţiilor Autorităţii autonome, extrem de limitată şi coruptă. Analiştii au subliniat că acest complex "militaro-comercial" a fost un tip de colaborare tacită cu "ocupantul", ca şi o manifestare a dominaţiei economice a Israelului. Ambiguitatea de bază a statutului autonomiei a avut efecte deosebite asupra evoluţiei societăţii palestiniene, a determinat schimbări ale prezenţei israeliene în câmpul palestinian. Conform opiniei analiştilor, se pot distinge două etape distincte în evoluţia societăţii palestiniene: etapa eliberării naţionale şi cea a construcţiei statului, ambele nerealizate complet, ceea ce a făcut ca problema naţională să rămână deschisă. O altă problemă gravă este aceea a întoarcerii refugiaţilor care au pus bazele unei mişcări proprii de apărare a drepturilor lor, o parte din ei refuzând să participe la alegerile locale din teritoriile palestiniene. Aceste raporturi variate dintre diaspora şi populaţia palestiniană reflectă interferenţa dintre cele două etape ale evoluţiei societăţii palestiniene. Mişcarea de eliberare naţională, care a avut nucleul în diaspora palestiniană, s-a deplasat spre activitatea unor organizaţii palestiniene care au început să se redefinească în raport cu ideologia Organizaţiei pentru Eliberarea Palestinei, radicalizându-se permanent.

 

2.2 Radicalizarea scenei politice palestiniene

Scena politică şi societatea civilă palestiniană sunt foarte diverse, înglobând facţiuni militare, mişcări politice, sindicate, asociaţii populare şi centre de cercetare, puternic marcate însă de ideea rezistenţei naţionale. În acest context, tensiunea dintre birocraţia militară a OEP şi societatea civilă palestiniană a fost mereu prezentă, neputându-se realiza controlul democratic asupra finanţării externe şi limitarea manifestărilor autoritariste ale liderilor palestinieni, mai ales din cauza rolului slab al opoziţiei palestiniene. Această tensiune a pus în evidenţă o dezbatere fundamentală legată de relaţia dintre statul de drept şi "dreptul statului", ceea ce a demonstrat că suveranitatea nu este o condiţie suficientă pentru asigurarea democraţiei, fiind necesară respectarea legalităţii constituţionale. Aplicarea legii fundamentale, în curs de elaborare, va avea un rol deosebit în instaurarea statului de drept în societatea palestiniană.

Din punct de vedere politic, analiştii consideră că stânga naţionalistă palestiniană a fost incapabilă să propună o alternativă credibilă de autonomie şi un veritabil proiect politic. Mişcările islamiste n-au mai reuşit să reprezinte interesele majore ale societăţii palestiniene, fiind ele însele divizate între radicalism şi pragmatism. Acestea nu s-au putut adapta conjuncturii politice noi, acordurilor internaţionale care respingeau ideea "eliberării întregii Palestine". Mişcarea Fatah a dobândit, în 1994, poziţia dominantă pe scena politică palestiniană, încercând să regrupeze diversitatea poziţiilor şi sensibilităţilor islamiste. Ea a avut sub control majoritatea instituţiilor Autorităţii palestiniene, birocraţia civilă, forţele de securitate, Consiliul legislativ (2/3 din locuri au fost ocupate de susţinătorii lui Yasser Arafat). Mişcarea Fatah a reuşit să lanseze un discurs naţionalist cu rezonanţe populiste, cu impact deosebit asupra societăţii palestiniene aflată în plină criză economică şi socială.

Opinia publică palestiniană se împarte în susţinătorii mişcării Fatah (35%) şi cei care au criticat activitatea ei. Această polarizare a câmpului politic palestinian a determinat coordonatele noii Intifada. În urma conflictului din ultimii ani, situaţia economică din teritoriile palestiniene este dezastruoasă, 60% din populaţie trăind sub pragul sărăciei, iar 50% fiind şomeră - afirma Peter Hannsen, comisarul general al Agenţiei Naţiunilor Unite pentru Ajutor şi Asistenţă acordată Refugiaţilor din Orientul Mijlociu. Solidaritatea internă a comunităţii a salvat până acum teritoriile palestiniene de la colapsul total, dar malnutriţia cronică afectează 22% dintre copii.

În cadrul mişcării Fatah a avut loc o ruptură de când membrii Brigăzii Martirilor Al Aqsa au organizat atentate sinucigaşe împotriva civililor israelieni, cum a fost cel din 5 ianuarie 2003. Chiar dacă Fatah şi liderul ANP, Yasser Arafat, au denunţat în mod public atacurile teroriste ale lui Al Aqsa din ultimele luni, partea israeliană a considerat că liderul palestinian a deţinut un control mult mai mare asupra întregii mişcări decât se recunoaşte oficial. Dar Yasser Arafat este unul dintre puţinii lideri arabi care are popularitate în rândul unor populaţii disperate care l-ar susţine şi mai mult pe Osama Ben Laden - afirma Mai Yamani, expert saudit, profesoară la Royal Institute of International Affairs din Londra.

 

 

2.3 Nevoia reformării societăţii palestiniene

Ministrul palestinian al cooperării internaţionale, Nabil Shaath, a anunţat recent că proiectul Constituţiei va fi finalizat curând şi că el va fi bazat pe separarea celor trei puteri în stat: executivă (exercitată de preşedinte, premier şi cabinet), legislativă şi judiciară. Ministrul care prezidează Comisia de redactare a mai precizat că sursa de inspiraţie a fost Constituţia franceză. În proiectul Constituţiei palestiniene se menţionează că un viitor stat palestinian va fi o democraţie condusă de un preşedinte, cu prerogative sporite, care nu va putea deţine însă mai mult de două mandate de câte 5 ani, iar Islamul va deveni religie de stat. Acest proiect de Constituţie palestinian reprezintă un element-cheie al planului de pace internaţional susţinut de SUA (road map) care prevede, între altele, crearea unui stat palestinian până în 2005. Cele 229 de articole ale proiectului legii fundamentale nu specifică, însă, probleme-cheie ce urmează să fie negociate în cadrul unui acord final de pace cu Israelul, între care cele privind graniţele viitorului stat palestinian, a cărui capitală se propune a fi Ierusalimul de Est, cu Lăcaşurile Sfinte. Textul documentului este incomplet, deoarece lipsesc paragrafele referitoare la soarta celor 4 milioane de refugiaţi palestinieni şi a urmaşilor acestora, precum şi cele referitoare la cauzele blocării negocierilor israeliano-palestiniene, în urmă cu 2 ani. Versiunea finală a respectivului proiect, realizat de zeci de specialişti arabi, palestinieni şi străini în cooperare cu Ministerul Planificării palestinian condus de Nabil Shaath, va fi adoptată de cei 120 de membri ai Comitetului Central al Organizaţiei pentru Eliberarea Palestinei (CC-OEP), urmând să fie dată ulterior publicităţii.

Constituţia palestiniană va fi aprobată prin referendum ce va fi organizat concomitent cu scrutinul prezidenţial din teritoriile palestiniene, prevăzut iniţial pentru 20 ianuarie a.c., dar amânat ca urmare a reocupării de către Israel a zonelor autonome. Potrivit proiectului de Constituţie, va fi supus consultării populare şi eventualul acord de pace cu Israelul.

În problema graniţelor viitorului stat palestinian sunt prezentate trei variante: o variantă în care graniţele nu sunt menţionate, o a doua în care Cisiordania, Fâşia Gaza şi Ierusalimul de Est (zona arabă) vor constitui preconizata entitate palestiniană şi, în fine, o a treia variantă în care viitoarele graniţe vor fi stabilite în cadrul unor rezoluţii ONU. Pe de altă parte, proiectul defineşte viitorul stat palestinian drept o democraţie parlamentară, Legislativul Palestinei urmând să fie format din 150 de membri, organizaţi în două Camere, care îi vor reprezenta pe palestinienii din zonă şi din diaspora. Şeful viitorului stat palestinian, ales prin vot direct, pentru maximum două mandate de câte cinci ani, va dispune de prerogative lărgite, inclusiv de autoritate executivă, îl va numi pe primul ministru şi va comanda forţele de securitate. El va putea însă dizolva Parlamentul doar în urma unui referendum. Numirea unui premier palestinian a fost solicitată în mod expres de către SUA, prerogativele executive fiind îndeplinite, în prezent, de către preşedintele Autorităţii Naţionale Palestiniene, Yasser Arafat.

 

 

III. ALEGERILE LEGISLATIVE ANTICIPATE DIN IANUARIE 2003

 

 

1. Principalele teme ale campaniei electorale

Campania electorală desfăşurată de partidele politice israeliene a avut în centrul dezbaterilor câteva teme majore: pacea şi securitatea, relaţia religie-stat-societate şi problemele economico-sociale legate de privatizare, rata inflaţiei, şomaj etc.

Timp de 2 ani, politica guvernului israelian condus de Ariel Sharon s-a întemeiat pe ideea că procesul de pace de tip Oslo s-a dovedit falimentar şi pe convingerea că Yasser Arafat nu este un interlocutor credibil în dialogul israeliano-palestinian. În programul electoral al Partidului Likud, prezentat în actualele alegeri legislative, s-au reafirmat aceste două idei ale politicii guvernului Sharon.

În politica sa economică, Partidul Likud a afirmat necesitatea subordonării politicii bugetare nevoilor impuse de starea de urgenţă şi de conflictul armat israeliano-palestinian. În timpul guvernării, s-a realizat o importantă reformă a taxelor, a politicii sociale desfăşurate de guvernele anterioare, în sensul reducerii cheltuielilor sociale.

Referitor la raportul stat-religie, Partidul Likud a susţinut nesepararea statului de religie, întărirea educaţiei naţional-religioase şi egalitatea între diferitele sisteme educaţionale.

În timpul campaniei electorale, Partidul Likud a fost implicat într-un puternic scandal electoral, din cauza faptului că unii membri ai partidului au oferit sume de bani pentru a obţine voturi la alegerile primare din decembrie. Potrivit presei israeliene, mai multe persoane din lumea interlopă au obţinut locuri pe lista de candidaţi a acestui partid, ceea ce a dus la scăderea în sondaje a acestuia. La începutul lunii ianuarie 2003, Ariel Sharon a fost implicat într-un alt scandal financiar, fiind acuzat de presă că ar fi primit un împrumut de 1,5 milioane dolari din partea unui om de afaceri sud-african, drept garanţie pentru un împrumut luat de la o bancă din Israel (legea israeliană interzice folosirea fondurilor străine în campaniile politice naţionale). La acestea s-au adăugat acuzaţiile de fraudă apărute în presă, de finanţări ilicite în conturile lui Omri şi Guilad Sharon, fiii lui Ariel Sharon. În ciuda acestor scandaluri de corupţie, electoratul a considerat prioritare problemele legate de securitatea naţională, ignorând corupţia şi problemele sociale.

La actualele alegeri, Partidul Muncii, condus de Amram Mitzna, a lansat un program electoral în care se susţinea lansarea imediată a negocierilor de pace prin recunoaşterea frontierelor stabilite în 1967, retragerea trupelor israeliene din teritoriile palestiniene şi restabilirea dialogului cu Yasser Arafat, ca reprezentant al poporului palestinian.

În iunie 2002, partidul laburist a susţinut planul economic de urgenţă; ulterior, însă, a avut o poziţie critică faţă de bugetul de stat. Din punct de vedere social, partidul laburist a susţinut realizarea unor schimbări care să ducă la modernizarea societăţii, mai ales în problema divorţului şi a avorturilor.

În cadrul Partidului Muncii au avut loc, în ultimul an, ample dezbateri interne, mai ales după ce alegerile interne din cadrul partidului au fost câştigate de Amram Mitzna, care l-a învins pe contracandidatul său, Shimon Peres. Un sondaj de opinie realizat, înaintea alegerilor, de Institutul "New Wave" arăta că Partidul Muncii ar fi obţinut cu cel puţin 10 mandate mai mult dacă ar fi fost condus de Shimon Peres

Partidul social-democrat Meretz, condus de Yossi Sarid, a susţinut în alegeri o platformă electorală care a sprijinit procesul de pace şi crearea statului palestinian la frontierele stabilite în 1967 şi desfiinţarea unor colonii israeliene.

Din punct de vedere economic, partidul a sprijinit adoptarea unui buget conform politicii welfare state care să finanţeze învăţământul, să sprijine familiile cu mulţi copii sau monoparentale, prelungirea zilei de şcoală cu prânzuri gratuite etc. Partidul Meretz a cerut impozitarea veniturilor pentru a sprijini sectoarele deficitare ale economiei. În programul electoral al partidului s-a reafirmat ideea separării bisericii de stat şi politică. În parlament, partidul a iniţiat proiecte de lege referitoare la libertatea religiei, apărarea demnităţii umane, transportul public etc.

Partidele minorităţii arabe din Israel au avut probleme la înscrierea lor la Comitetul Central Electoral, liderul Partidului Balad, Azmi Bishara, fiind acuzat că sprijină mişcarea de gherilă din Liban, Hezbollah, şi revolta palestinienilor împotriva ocupaţiei militare din Cisiordania şi Gaza. În acuzaţie se menţiona că el a pledat pentru un stat israelian "al tuturor cetăţenilor" şi nu pentru un "stat evreu". Consilierul juridic al guvernului, Eliakim Rubinstein, a cerut descalificarea din cursa electorală a acestui partid. Potrivit legii electorale, revizuită în 1984, nu pot participa la alegerile legislative cei care neagă dreptul statului Israel de a exista ca stat evreu, conform proclamaţiei sale de independenţă din 14 mai 1948.

Partidul de centru SHNUI, condus de Yosef (Tommy) Lapid, a promovat interesele clasei mijlocii şi ale cetăţenilor ce practică diferite profesii liberale. El a militat împotriva constrângerilor religioase şi pentru eliminarea privilegiilor categoriei ultrareligioşilor care, actualmente, nu plătesc impozite şi nu efectuează stagiul militar. Referitor la procesul de pace în Orientul Mijlociu, partidul Shinui susţine crearea statului palestinian, dar optează pentru varianta ca Israelul să aibă drept interlocutori în negocieri palestinieni moderaţi. Partidul consideră, de asemenea, că negocierile ar putea începe după încetarea atacurilor teroriste. În problema colonizării, se susţine desfiinţarea coloniilor din centrul teritoriilor palestiniene, dar şi anexarea celor aflate la graniţa cu Israelul. Referitor la oraşul Ierusalim, partidul Shinui susţine adoptarea unor poziţii astfel încât evreii şi arabii să convieţuiască fiecare în zonele lor. Partidul a pledat pentru separarea statului de biserică, apărarea libertăţii individuale în raport cu constrângerile religioase. Din punct de vedere economic, partidul Shinui a votat bugetul de stat 2003, privatizarea marilor corporaţii şi sprijinirea investiţiilor, a micilor întreprinzători. Partidul a susţinut în programul său electoral reducerea impozitelor pentru clasa mijlocie israeliană.

Partidul Naţional Religios, condus de Effi Eitam, general în rezervă, a susţinut ideea "Marelui Israel", opunându-se ferm acordurilor de la Oslo. Partidul se opune cedării oricăror teritorii, evacuării coloniilor evreieşti şi creării statului palestinian şi susţine separarea populaţiei palestiniene în centre speciale. Din punct de vedere economic, partidul a susţinut limitarea statului bunăstării generale, privatizarea companiilor de stat. PNR susţine menţinerea actualului status-quo referitor la religie, dar şi înfiinţarea mai multor biblioteci publice în fiecare localitate. În actuala campanie electorală, partidul a semnat un acord de colaborare cu partidul "O singură naţiune" (One Nation), care susţine aceeaşi idee a "Marelui Israel", deşi în problema procesului de pace au poziţii diferite.

Partidul ultraortodox Shass, condus de Eli Yishai, este reprezentantul evreilor sefarzi care susţin educaţia în spiritul Torei. Partidul are o atitudine dură, respingând orice declaraţie înainte de începerea negocierilor. Partidul Shass susţine întărirea coloniilor evreieşti de pe teritoriile palestiniene. Conform propriului program, partidul doreşte extinderea legislaţiei religioase şi respinge orice schimbare referitoare la sărbătoarea sabbath-ului. Partidul Shass a votat bugetul 2003, susţinând interesele clasei mijlocii.

Partidul Unităţii Naţionale este un partid de extrema dreaptă condus de Avigdor Lieberman, pe a cărui listă electorală s-au aflat înscrişi şi candidaţi ai altor partide (Yisrael Beiteim, Moledet şi Tekuma). Partidul susţine că acordurile de la Oslo au reprezentat un dezastru pentru ambele părţi şi se opune evacuării coloniilor evreieşti din teritoriile palestiniene. Reprezentanţii partidului din parlament au votat bugetul 2003 în scopul "îndeplinirii datoriilor faţă de ţară" şi au cerut limitarea alocaţiilor pentru imigranţi, a celorlalte facilităţi acordate de stat altor categorii sociale. Partidul a afirmat în programul său electoral că doreşte menţinerea actualului statut al religiei.

Partidele politice reprezentante ale imigranţilor din Israel au suferit numeroase confruntări şi mutaţii politice. Din Partidul lui Yisrael b'Aliyah, partid de centru-dreapta, s-a desprins recent Acţiunea Democratică. În programul electoral, aceste partide au subliniat nevoia democratizării societăţii palestiniene. Ca partide ale imigranţilor, ele au susţinut crearea unor condiţii mai bune de viaţă şi muncă pentru aceştia şi pentru familiile lor. Un rol aparte a avut grupul imigranţilor ruşi, care, conform datelor oferite de centrele de cercetare a opiniei publice, au susţinut partidul lui Ariel Sharon, încercând astfel să-şi consolideze poziţia economică şi socială actuală.

 

3.2 Rezultatele alegerilor legislative 

Pe 28 ianuarie 2003, cei 4,7 milioane alegători înscrişi pe listele de vot au fost chemaţi să desemneze cel de-al 16-lea Knesset (parlament) de la crearea statului evreu, în 1948. Rata participării la vot a fost de 68,5%. Conform rezultatelor definitive anunţate de Comisia Electorală, cele 120 de mandate din parlament au fost repartizate astfel:

	 

Formaţiune politică
	Mandate obţinute
	%

(2003)

	
	1992
	1996
	1999
	2003
	

	Blocul Likud 
	32
	32
	19
	38
	29,1

	Partidul Muncii-Meimad
	44
	34
	26
	19
	14,5

	Partidul Shinui
	-
	-
	6
	15
	12,0

	Partidul Shass
	6
	10
	17
	11
	8,4

	Uniunea Naţională
	3
	2
	3
	7
	5,5

	Partidul Meretz
	12
	9
	10
	6
	5,1

	Partidul Naţional Religios
	6
	9
	5
	6
	4,2

	Lista Unificată a Torei
	4
	4
	5
	5
	4,4

	Hadash
	3
	5
	3
	3
	3,1

	Am Ehad
	-
	-
	-
	3
	2,8

	Balad
	-
	-
	3
	3
	2,4

	Israel Be'Aliya
	-
	7
	4
	2
	2,2

	Lista partidelor arabe
	2
	4
	7
	2
	2,2


 

Victoria în alegeri a Partidului Likud a dus implicit la realegerea în funcţia de prim-ministru a lui Ariel Sharon, prima realegere a unui prim-ministru din 1980 şi până în prezent. Liderul partidului a declarat imediat după alegeri că această victorie istorică trebuie să ducă la formarea unui guvern de uniune naţională, respingând varianta unui guvern de dreapta ce ar genera instabilitate politică. În discursul ţinut după alegeri, el a declarat că toate forţele politice trebuie să caute împreună soluţiile politice la problemele puse de actuala criză socio-economică şi, mai ales, de criza din Irak.

Războiul, situaţia socio-economică dificilă, precum şi actuala criză manifestată pe plan internaţional sunt principalii factori care au determinat cea mai slabă participare la vot a electoratului israelian din istoria sa politică: 68,5%, faţă de 78,7% în 1999, 79,3% în 1996 şi 79,7% în 1988. Absenteismul a arătat că electoratul israelian s-a îndepărtat de politică, "sătul" de politicieni - afirma profesorul Abraham Diskin, care a supravegheat activitatea Comisiei Electorale Centrale. Fenomenul este cu atât mai îngrijorător, cu cât au votat mai ales susţinătorii partidelor ultrareligioase, celelalte categorii sociale manifestând pasivitate politică.

Liderul laburist Amram Mitzna a declarat, imediat după alegeri, că refuză participarea la un guvern de uniune naţională, preferând să intre în opoziţie. Această decizie va fi însă dezbătută în cadrul Partidului Muncii şi decizia va fi luată oficial în termenul cel mai scurt posibil.

Tommy Lapid, liderul partidului laic de centru Shinui, al doilea mare câştigător al alegerilor, a declarat că este momentul schimbării sistemului politic israelian care acum are ocazia să se construiască pe trei piloni: Partidul Likud, Partidul Laburist şi Shinui. Acest guvern de coaliţie naţională ar putea asigura - a afirmat el - stabilitatea politică necesară guvernării. 

În urma alegerilor, liderii palestinieni au declarat că victoria Partidului Likud ar putea provoca o recrudescenţă a violenţelor care va face situaţia din ce în ce mai dificilă. Preşedintele Yasser Arafat a declarat că "nu ştie cu cine se poate continua dialogul" şi că negocierile de pace vor fi foarte dificile.

După alegeri, şeful statului israelian va însărcina cu formarea noului guvern pe liderul partidului care are şansa să obţină majoritatea necesară unei guvernări stabile.

 

3.3 Semnificaţia politică a alegerilor legislative din ianuarie 2003

Victoria electorală a forţelor politice de dreapta din Israel reflectă deplasarea electoratului israelian spre partidele de dreapta care au avut o poziţie dură în problema palestiniană.

Rezultatele alegerilor au adus în prim-planul scenei politice o schimbare semnificativă a raportului stânga-dreapta, prin ponderea partidului Shinui (de centru) care ar putea avea un impact politic deosebit, cu condiţia ca el să-şi poată implementa programul politic prezentat în alegeri - observa analistul Avi Diskin, profesor la Universitatea de Ştiinţe Politice din Tel Aviv. Analiştii au subliniat schimbările importante care au avut loc la nivelul partidului laburist israelian, prin deplasarea orientării sale politice spre centru, deosebită de cea tradiţională. S-au înregistrat, astfel, deplasări şi reaşezări semnificative spre centru ale partidelor politice israeliene - observa analistul Shmuel Sandler de la Universitatea Bar-Ilan.

Campania electorală nu a avut caracter politic, ci a fost dominată de scandaluri de corupţie - afirma analistul politic Yossi Verter. Alţi analişti au subliniat însă că această campanie electorală a reflectat caracteristicile politicii actuale din Israel. Problema centrală a sistemului politic pare a fi manifestarea corupţiei, dar efectul scandalurilor electorale de corupţie a fost minim, întrucât se consideră că acest fenomen nu afectează profund destinul naţiunii. Analiştii au remarcat că problema securităţii şi eşecul procesului de pace sunt elementele esenţiale ale societăţii israeliene, construirea unui "nou Orient Mijlociu". Actualele alegeri au pus în evidenţă limitele şi opţiunile politice actuale ale politicii de stânga şi de dreapta din Israel, precum şi evoluţia lor în raport cu ideologia tradiţională - observa analistul David Weinberg de la Universitatea Bar-Ilan. 

Rezultatele alegerilor au arătat reculul partidelor de stânga, criza social-democraţiei israeliene, în contextul acutizării conflictului israeliano-palestinian şi schimbărilor profunde produse la nivelul societăţii israeliene. Electoratul de stânga a lipsit masiv de la vot, sancţionând astfel activitatea partidelor social-democrate. În timpul campaniei electorale, Partidul Muncii nu a pus în prim-planul dezbaterilor problemele economice şi sociale, nu a reuşit să unifice forţele de centru-stânga şi nici să atragă electoratul de stânga.

Blocul Likud a reuşit, însă, să reunească principalele formaţiuni politice de dreapta sub o platformă electorală comună, pe baza ideii de securitate şi identitate naţională. Strategia Partidului Likud de a atrage voturile susţinătorilor partidelor mici a fost determinată şi de faptul că, în acest an, au fost organizate doar alegerile parlamentare, decisive pentru numirea primului ministru. Analiştii au subliniat că electoratul a votat astfel încât, indirect, ar fi decis şi asupra postului de prim-ministru, care urma a se confrunta cu o situaţie social-politică deosebit de dificilă.

Liderul laburist Amram Mitzna avea o reputaţie de militar integru, cinstit, profesionist, susţinută de o carieră politică şi militară deosebită, dar în opoziţie cu cea a lui Ariel Sharon. El nu a reuşit însă să atragă arabii din Israel care reprezintă 10% din electoratul israelian. Din punct de vedere istoric, puterea de atracţie a partidului laburist a constat în politica sa social-economică. Actualmente, aceste preocupări au trecut în planul secund al dezbaterilor electorale, fiind înlocuite de problema războiului şi de liberalizarea economiei - observa Yoav Peled, profesor de ştiinţe politice la Universitatea din Tel Aviv. 

Referitor la procesul de pace în Orientul Mijlociu, principala problemă pe care viitorul guvern va trebui să o abordeze va fi aceea a aplicării "foii de parcurs" (road map) care prevede constituirea temporară a statului palestinian, urmând ca în 2005 să se stabilească un acord final în acest sens. Analiştii politici apreciază că este absolut necesară adoptarea unei opţiuni nemilitare. 

În condiţiile în care, din punct de vedere politic şi militar, Israelul depinde de sprijinul american, acesta va fi direct implicat în conflictul irakian şi va trebui să ţină cont şi de viziunea americană referitoare la problema palestiniană. În acest context, viitorul guvern va avea dificila misiune să opteze pentru varianta propusă de mediatorii internaţionali. În cadrul blocului de dreapta, Partidul Likud va avea de rezolvat dificultăţile relaţiilor cu partenerii politici, trebuind să anuleze cel puţin trei linii adoptate anterior: opţiunea pentru negocieri, eliminând strategia războiului, acceptarea negocierilor acceptându-l pe Arafat ca interlocutor şi înlocuirea liniei dure cu acceptarea concesiilor politice.

Trecerea politicii guvernamentale în câmpul diplomatic va necesita punerea în acţiune a unei alte echipe guvernamentale mai moderate, capabile a realiza aceste noi strategii. Analiştii politici apreciază că democraţia israeliană se află în faţa unui test decisiv legat de strategia politică ce va fi adoptată de viitorul guvern.

Scurtă cronologie a evenimentelor 

în perioada 2001-2002

 

În Israel, alegerile pentru funcţia de prim-ministru din 6 februarie 2001 au adus la conducerea ţării un guvern de coaliţie condus de Ariel Sharon, liderul Blocului Likud. Perioada acestei guvernări a fost marcată de acutizarea conflictului israeliano-palestinian, de desfăşurarea unor incursiuni militare israeliene în teritoriile palestiniene şi a numeroase atentate organizate de grupări palestiniene ce declanşaseră, la 28 septembrie 2000, cea de-a doua Intifada. 

· Încă din luna martie 2001, guvernul israelian a decis blocada teritoriilor palestiniene şi a lansat atacuri cu elicoptere în Cisiordania şi Gaza, urmate de atacurile cu mortiere ale forţelor palestiniene. Guvernul israelian va demara o acţiune de lichidare a activiştilor palestinieni după ce, în luna mai, Yasser Arafat a refuzat predarea a 7 palestinieni căutaţi de trupele israeliene. La 26 august 2001, avioane F-16 au bombardat cartierul general al poliţiei palestiniene. 

· În luna septembrie 2001, în urma agravării conflictului israeliano-palestinian, Înaltul Reprezentant pentru Politică Europeană, Javier Solana, efectuează un turneu în Orientul Mijlociu, urmat de organizarea unei întâlniri între Yasser Arafat şi ministrul israelian de externe, Shimon Peres.

· La 2 octombrie 2001, pentru prima dată, preşedintele american George W.Bush se declară favorabil creării statului palestinian, cu condiţia ca să se recunoască dreptul la existenţă al statului Israel. 

· La 17 octombrie 2001 este asasinat ministrul israelian al turismului, Rehavam Zeevi, iar în luna decembrie 2001 este bombardat aeroportul din teritoriile palestiniene. 

· La 10 decembrie 2001 Uniunea Europeană solicită desfiinţarea reţelelor teroriste palestiniene, iar Yasser Arafat face apel la încetarea atacurilor palestiniene, dar formaţiunile palestiniene radicale resping această cerere.

· În ianuarie 2002, armata israeliană anunţă interceptarea, în Marea Roşie, a unui vas cu arme destinate Autorităţii Palestiniene, în condiţiile în care organizaţia Hamas declarase război total Israelului. 

· În luna februarie 2002, premierul Ariel Sharon efectuează a patra vizită în SUA. Ofensiva armatei israeliene continuă, punându-se în aplicare o politică dură împotriva teroriştilor palestinieni şi extinzându-se colonizarea, ceea ce a determinat autorităţile palestiniene să vorbească de declanşarea "unui război împotriva poporului palestinian". În acest context, Israelul a declarat stare de urgenţă, iar din martie 2002 a ocupat inclusiv Ramallahul, sediul conducerii Autorităţii Naţionale Palestiniene. 

· Pe 13 martie 2002, Consiliul de Securitate al ONU a elaborat Rezoluţia 1397 prin care a reafirmat susţinerea existenţei celor două state, Israel şi Palestina, reamintind Rezoluţia 242(1967) şi 338(1973). 

· Pe 17 martie 2002, Uniunea Europeană a dat publicităţii o declaraţie oficială prin care sprijinea rezoluţia ONU. 

· La 30 martie 2002, Consiliul de Securitate al ONU a elaborat Rezoluţia 1402 prin care se cerea retragerea trupelor israeliene din oraşele palestiniene şi se solicita, de asemenea, celor două state să coopereze cu trimisul special al SUA, Anthony Zinni, pentru aplicarea planului Tenet, prima etapă a realizării recomandărilor Comitetului Mitchell, în vederea reluării negocierilor. Ca şi în Rezoluţia 1397(2002), se cerea încetarea imediată a oricăror acte de violenţă şi terorism. 

· În cadrul dezbaterilor din Consiliul de Securitate, SUA au reamintit declaraţia secretarului de stat Colin Powell din 29 martie 2002, care recunoştea dreptul Israelului la legitimă apărare. Având în vedere agravarea continuă a situaţiei din Orientul Mijlociu, Consiliul de Securitate al ONU a elaborat, în aprilie 2002, Rezoluţia 1403 care cerea aplicarea Rezoluţiilor 1397(2002) şi 1402(2002).

· În luna aprilie 2002, comisarul ONU pentru drepturile omului, Mary Robinson, a solicitat prezenţa unor observatori internaţionali în zonele de conflict, iar Comisia Europeană şi unii lideri arabi au cerut convocarea unei conferinţe internaţionale pentru Orientul Mijlociu. Comisarul european, Chris Patten, a solicitat chiar o anchetă ONU referitoare la masacrele de la Jenine. 

· La 21 aprilie 2002, premierul Ariel Sharon a anunţat încheierea celei de-a doua faze a operaţiunii "Rempart". 

· În luna aprilie 2002 se lansează iniţiativa de pace a prinţului saudit Abdalahh şi a Ligii Arabe. 

· La data de 2 mai 2002 se reuneşte "cvartetul" format din SUA, Uniunea Europeană, Rusia şi ONU, pentru a găsi o soluţie la criza din Orientul Mijlociu, a unei păci juste şi durabile, bazate pe coexistenţa celor două state Israel şi Palestina. 

· La 4 mai 2002 are loc o reuniune a conducerii palestiniene (guvern, comitetul executiv al OEP) în care se prezintă demisia ministrului Nabil Mar care cerea formarea unui nou guvern, alcătuit din oameni noi, competenţi. 

· La 7 mai 2002, administraţia Bush a cerut oficial palestinienilor să înceapă reforma instituţiilor pentru a putea deschide discuţiile despre formarea unui stat palestinian.

· În urma desfăşurării unor conflicte sângeroase, au loc asediul de 39 de zile asupra bisericii din Bethleem, unde se aflau zeci de ostatici palestinieni, şi asasinarea, la Beyrouth, a unui important şef al Frontului Popular de Eliberare a Palestinei (FPLP). 

· La 22 mai 2002, guvernul israelian prezintă programul de austeritate economică, ceea ce declanşează criza coaliţiei guvernamentale aflate la conducere, formată în principal din Partidul Likud şi Partidul Muncii. Partidul Muncii se retrage din coaliţie şi se anunţă organizarea alegerilor legislative anticipate, în ianuarie 2003.

· La 23 mai 2002, administraţia Bush reafirmă, într-o declaraţie oficială, necesitatea existenţei a două state vecine, Israel şi Palestina, iar la 29 mai 2002, SUA anunţă elaborarea unei strategii "în trei valuri" pentru Orientul Mijlociu, în care se viza întărirea instituţiilor palestiniene, organizarea unor forţe de securitate palestiniene menite a sprijini consolidarea unui stat palestinian. 

· La 10 iunie 2002, ANP anunţă formarea unui nou guvern alcătuit din 21 de miniştri (faţă de 36 existenţi în vechiul guvern). În acelaşi timp, grupările Hamas, Jihadul Islamic, FPLP hotărăsc continuarea luptei în cadrul Intifadei. 

· Pe 24 iunie 2002, preşedintele american G.W.Bush ţine un discurs oficial la Casa Albă în care prezintă poziţia SUA în problema Orientului Mijlociu.

· În luna iunie 2002, parlamentul israelian a votat înnoirea, pe termen de un an, a declarării stării de urgenţă care acorda puteri extinse guvernului, permitea dreptul de a deschide focul, de a efectua arestări în teritoriile palestiniene, conform strategiei numite "calea fermă". În aceeaşi perioadă, se lansează noi atacuri asupra cartierului general al FPLP, din Jenine şi Hebron. 

